**ELŐTERJESZTÉS**

**Körmend Város Önkormányzata Képviselő-testületének 2017. március 29-i ülésére**

**Tárgy:** testvérvárosi együttműködés létrehozása a Bethlen Gábor Alapkezelő Zrt. pályázata keretében

Tisztelt Képviselő-testület!

A Bethlen Gábor Alapkezelő Zrt. rendszeresen ír ki a magyarságtudat erősítését, valamint a határon túli magyarokkal való kapcsolatok kialakítását, fejlesztését célzó pályázatokat.

A legújabb felhívást a Bethlen Gábor Alapról szóló 2010. évi CLXXXII. törvény, valamint annak végrehajtásáról szóló 367/2010. (XII.30.) Korm.rendelet alapján a Bethlen Gábor Alap 2017. évi „Nemzetpolitikai célú támogatások” terhére írták ki **„Testvér-települési programok és együttműködések”** témában. A felhívás lehetőséget nyújt új testvér-települési kapcsolat kiépítésére, ez pedig jó lehetőség városunknak, hogy a horvátországi Ludbreggel testvérvárosi szerződést kössön.

Ludbreg 3500 fős település, nagyjából 130 km-re fekszik Körmendtől, Varasd és Kapronca között. Volt Batthyány-birtok, ennek köszönhetően a két város közötti kapcsolat nagyjából 300 éves múltra tekint vissza. A korábbi években már többször is téma volt a testvérvárosi szerződés megkötése. A pályázat lehetőséget adhat erre.

A pályázatot Körmend nyújtaná be, és kedvező elbírálás esetén a fő rendezvény is itt lenne, mégpedig az októberi *Körmend Város Ünnepnapjai* eseményhez hozzácsatolva. Tartalmazna egy egész napos rendezvénysorozatot délelőtti konferenciával, délutáni kulturális műsorral és a testvérvárosi szerződés aláírásával.

Az igényelhető támogatási összeg: 500 000 - 2 500 000 Ft

***A projekt támogatási intenzitása: 100 %.***

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat**

Körmend Város Önkormányzata Képviselő-testülete

1. **támogatja, hogy a Bethlen Gábor Alapkezelő Zrt. keretében** a Nemzetpolitikai célú támogatások terhére kiírt, **„Testvér-települési programok és együttműködések”** című felhívásra Körmend Város Önkormányzata támogatási kérelmet nyújtson be.
2. támogatja, hogy sikeres projekt esetén Körmend Város Önkormányzata a horvátországi Ludbreggel testvérvárosi szerződést kössön.
3. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2017. március 31. – a pályázat beadása

Körmend, 2017. március 22.

**Bebes István  
 polgármester**